《泮邻书屋为会稽处士赋》
明代·程敏政

墦间事埋筑，贾肆竞刀锥。择居苟失所，媚学将从谁。

所以孟贤母，三徙泮宫涯。千载有杨翁，衡门久栖迟。

诵法子车氏，有家学东陲。杏坛藉馀荫，芹沼分清漪。

缅怀邹鲁风，礼庭时一窥。归来课诸子，肃容坐皋比。

日夕弦诵声，互答相吾伊。居然二雏者，成名皆在兹。

科第固云好，德性能自持。坐令环堵宫，永作藏修基。

斯人去已远，家训凛不衰。芳邻接孟氏，此语非夸毗。

我歌泮邻词，秋风有馀思。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。